b'\n_START_ARTICLE_\nVukovar\n_START_SECTION_\nEtymologi\n_START_PARAGRAPH_\nDen f\xc3\xb8rste stavelsen Vuk er avledet av elven Vuka. Den andre stavelsen var (ungarsk v\xc3\xa1r eller v\xc3\xa1ros) er ungarsk for borg eller by. Oversatt betyr navnet byen ved Vuka._NEWLINE_Elvens navn Vuka er avledet av det s\xc3\xb8rslaviske ordet vuk som betyr ulv.\n_START_SECTION_\nTidlig historie, romertiden og middelalderen\n_START_PARAGRAPH_\nRegionen har v\xc3\xa6rt bebodd siden neolittisk tid. Vu\xc4\x8dedolduen som ble funnet under arkeologiske utgravinger ca. 5 kilometer \xc3\xb8st for byen i landsbyen Vu\xc4\x8dedol er et symbol for Vukovar._NEWLINE_I romertiden fantes tallrike bosettinger og festningsanlegg langs Donaulimes. Slaverne innvandret i det sjette \xc3\xa5rhundret. Vukovar ble i begynnelse av det 13. \xc3\xa5rhundret som Volko, Walk og Wolkov. Fra det 14. \xc3\xa5rhundret var det mest brukte navnet Vukov\xc3\xa1r. Under det ungarske konged\xc3\xb8mmet var Vukovar setet for regionen Srem som l\xc3\xa5 mellom Drava og Sava.\n_START_SECTION_\nHabsburgerne og osmanerne\n_START_PARAGRAPH_\nI det 16. og 17. \xc3\xa5rhundret var byen okkupert av Det osmanske riket. Mot slutten av den osmanske perioden hadde byen 3 000 innbyggere. Fra slutten av det 17. \xc3\xa5rhundret var Vukovar del av det habsburgske riket og en del av konged\xc3\xb8mmet Slavonia. Slavonia var formelt en del av b\xc3\xa5de det kroatiske konged\xc3\xb8mmet og det ungarske konged\xc3\xb8mmet. Vukovar var i denne perioden hovedstad i Srem. Fra 1868 ble det slavonske og det kroatiske konged\xc3\xb8mmet sl\xc3\xa5tt sammen til Kroatia-Slavonia og Vukovar ble hovedstad i dette riket.\n_START_SECTION_\nF\xc3\xb8rste halvdel av de tjuende \xc3\xa5rhundret\n_START_PARAGRAPH_\nI 1910 hadde byen 10 359 innbyggere, herunder 4 092 (39.50%) kroater, 3 503 (33.80%) tyskere, 1 628 (15.70%) serbere, 954 (9.20%) ungarere, og 183 (1.80%) av annen opprinnelse._NEWLINE_Fra 1918 var Vukovar del av det nyetablerte Kongeriket Jugoslavia. Mellom 1918 og 1922 var Vukovar administrativt hovedsete for Srem fylke og mellom 1922 og 1929 hovedsete for Srem oblast. Fra 1929 var den en del av Sava Banovina og fra 1939 del av det kroatiske Banovina. Mellom 1941 og 1944 var Vukovar del av Den uavhengige staten Kroatia Under den andre verdenskrigen ble byen bombet av allierte styrker.  Fra 1945 var Vukovar en del av Folkerepublikken Kroatia som en del av det sosialistiske Jugoslavia.\n_START_SECTION_\nKroatia-krigen\n_START_PARAGRAPH_\nUnder Vukovar-slaget h\xc3\xb8sten 1991 som var en del av Kroatia-krigen, ble byen beleiret og beskutt i 87 d\xc3\xb8gn av serbiske styrker. Byen var n\xc3\xa6rmest helt \xc3\xb8delagt da den falt 18. november 1991. _NEWLINE_Vukovar var en staselig by, med flotte bygninger fra den habsburgske perioden. Den jugoslaviske h\xc3\xa6ren (JNA) brukte "Groznyj-metoden". I en m\xc3\xa5ned hamret artilleriet l\xc3\xb8s og reduserte byen til en ruinhaug._NEWLINE_Den 19. november 1991 tok enheter fra den jugoslaviske h\xc3\xa6ren JNA under ledelse av den n\xc3\xa5 krigsforbrytertiltalte Mile Mrk\xc5\xa1i\xc4\x87 kontroll over sykehuset i Vukovar. Sykehusets ledelse og en del ansatte ble innkalt til et m\xc3\xb8te, mens 400 ikke-serbere \xe2\x80\x93 skadede pasienter, ansatte, familiemedlemmer, tidligere forsvarere av byen, journalister, kroatiske politiske aktivister og andre sivile ble tvunget ut av sykehuset, til tross for at det var avtalt ordnet evakuering fra sykehuset med R\xc3\xb8de Kors. Minst 264 av disse ble deretter torturert, mishandlet og drept ved Ov\xc4\x8dara utenfor byen._NEWLINE_Mrk\xc5\xa1i\xc4\x87 er, sammen med de to andre ansvarlige offiserene Miroslav Radi\xc4\x87 og Veselin \xc5\xa0ljivan\xc4\x8danin, kjent som Vukovar-Tre.'